2019. gada 18. jūnijā Noteikumi Nr. 264

Rīgā (prot. Nr. 29 23. §)

**Publiska dokumenta legalizācijas noteikumi**

Izdoti saskaņā ar

Dokumentu legalizācijas likuma

5. panta otro daļu, 6. un 12. pantu

**I. Vispārīgie jautājumi**

1. Noteikumi nosaka:

1.1. kārtību, kādā legalizē Latvijā izsniegtu publisku dokumentu, kuru paredzēts izmantot valstī, kas nav 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu dalībvalsts (turpmāk – ārvalsts);

1.2. kārtību, kādā legalizē ārvalstī izsniegtu publisku dokumentu tā izmantošanai Latvijā;

1.3. kārtību, kādā pieņem lēmumu atteikt legalizāciju;

1.4. valsts nodevas apmēru par publiska dokumenta legalizāciju, tās samaksas kārtību un atbrīvojumus no valsts nodevas;

1.5. iesnieguma veidlapas paraugu.

2. Latvijā un ārvalstī izsniegta publiska dokumenta (turpmāk – dokuments) legalizāciju nodrošina:

2.1. Ārlietu ministrijas Konsulārais departaments (turpmāk – departaments);

2.2. Latvijas Republikas diplomātiskā un konsulārā pārstāvniecība (turpmāk – pārstāvniecība), kuras konsulārajā apgabalā dokuments tiks izmantots.

3. Ārvalstī izsniegtu dokumentu Latvijā legalizē pēc tam, kad dokumenta izdevējvalsts kompetentā iestāde ir apliecinājusi:

3.1. dokumentu parakstījušās amatpersonas paraksta īstumu un statusu (amatu);

3.2. uz dokumenta esošā zīmoga vai spiedoga nospieduma īstumu.

4. Dokumentu legalizē, apliecinot dokumentu parakstījušās amatpersonas paraksta parauga un uz dokumenta esošā zīmoga vai spiedoga nospieduma (turpmāk – paraksta paraugs) atbilstību Ārlietu ministrijas rīcībā esošajam attiecīgās amatpersonas paraksta paraugam.

5. Legalizācijai nepieciešamo amatpersonas paraksta paraugu Ārlietu ministrija pieprasa un saņem no Latvijas un ārvalsts valsts iestādēm. Amatpersonu paraksta paraugi pastāvīgi tiek glabāti Ārlietu ministrijā.

6. Ārlietu ministrija un Latvijas Zvērinātu notāru padome Dokumentu legalizācijas likumā noteikto funkciju veikšanai savstarpēji apmainās ar Latvijas amatpersonu paraksta paraugiem.

**II. Dokumentu legalizācijas kārtība**

7. Dokumenta legalizācijai persona, uzrādot personu apliecinošu dokumentu, personīgi departamentā vai pārstāvniecībā iesniedz legalizācijas pieteikumu – iesniegumu publiska dokumenta legalizācijai (pielikums) – un legalizējamo dokumentu.

8. Konsulārā amatpersona veic šādas darbības:

8.1. legalizē dokumentu;

8.2. pieņem lēmumu pagarināt legalizācijas pieteikuma izskatīšanas termiņu;

8.3. pieņem lēmumu atteikt dokumenta legalizāciju.

9. Dokumentu izskata un legalizē divu darbdienu vai divu stundu laikā pēc visu šajos noteikumos minēto prasību izpildes, izņemot gadījumus, ja konsulārā amatpersona konstatē šo noteikumu 10., 11. vai 12. punktā minētos apstākļus.

10. Legalizācijas pieteikuma izskatīšanas termiņš var tikt pagarināts, ja konsulārajai amatpersonai nepieciešams:

10.1. izprasīt tās amatpersonas paraksta paraugu, kura dokumentu ir parakstījusi, apliecinājusi vai legalizējusi;

10.2. izvērtēt, vai legalizācijai iesniegtais dokuments atbilst Dokumentu legalizācijas likumā minētajām prasībām;

10.3. veikt papildu pārbaudes saskaņā ar šo noteikumu 11. punktu.

11. Konsulārā amatpersona veic nepieciešamās papildu pārbaudes, ja:

11.1. rodas pamatotas šaubas par legalizācijai iesniegtā dokumenta īstumu;

11.2. rodas pamatotas šaubas par dokumentu parakstījušās amatpersonas paraksta parauga īstumu;

11.3. pastāv apstākļi, kas paredz attiecīgu dokumenta veidu izvērtēt padziļināti, lai novērstu ar dokumentu aprites drošību saistītus riskus;

11.4. to ir lūgušas dokumenta izdevējvalsts kompetentās iestādes.

12. Konsulārā amatpersona pieņem lēmumu atteikt dokumenta legalizāciju, ja:

12.1. dokuments nav legalizējams saskaņā ar Dokumentu legalizācijas likumu;

12.2. Ārlietu ministrijas rīcībā nav tās Latvijas vai ārvalsts amatpersonas paraksta parauga, kura dokumentu parakstījusi, apliecinājusi vai legalizējusi, un pēc Ārlietu ministrijas pieprasījuma attiecīgā Latvijas iestāde minēto paraugu nav iesniegusi triju mēnešu laikā, bet ārvalsts iestāde – gada laikā;

12.3. Latvijas vai ārvalsts amatpersonas paraksta paraugs uz legalizācijai iesniegtā dokumenta neatbilst Ārlietu ministrijas rīcībā esošajam attiecīgās amatpersonas paraksta paraugam;

12.4. veicot papildu pārbaudes, no kompetentās iestādes tiek saņemta atbilde, kas liedz dokumentu legalizēt, vai gada laikā atbilde netiek saņemta.

13. Lēmums par dokumenta legalizācijas atteikumu un legalizācijas pieteikuma izskatīšanas termiņa pagarināšanu ir administratīvs akts, un to var apstrīdēt, iesniedzot departamenta direktoram attiecīgu iesniegumu. Departamenta direktora pieņemto lēmumu var pārsūdzēt Administratīvajā rajona tiesā.

14. Legalizācijas uzrakstu izvieto uz dokumenta un to veido:

14.1. tās iestādes nosaukums, kas legalizējusi dokumentu;

14.2. legalizācijas reģistrācijas numurs;

14.3. datums, kad dokuments legalizēts;

14.4. tās amatpersonas vārds, uzvārds un amats, kura legalizējusi dokumentu;

14.5. tās amatpersonas paraksts, kura legalizējusi dokumentu;

14.6. ģerboņzīmogs ar tās iestādes nosaukumu, kas dokumentu legalizējusi.

15.  Ja uz dokumenta nav pietiekami daudz vietas, legalizācijas uzrakstu noformē uz atsevišķas lapas un pievieno dokumentam ar tehniski noturīgiem līdzekļiem (piemēram, caurauklo).

16. Dokumentu reģistrē elektroniskajā Dokumentu legalizācijas sistēmā. Dokumentu legalizācijas sistēmu uztur Ārlietu ministrija.

17. Iesniegto dokumentu vai lēmumu par atteikumu dokumentu legalizēt un pievienotos dokumentus izsniedz dokumentu iesniedzējam personīgi vai arī iesniegumā norādītajai personai.

**III. Valsts nodeva par dokumenta legalizāciju**

18. Valsts nodeva par dokumenta legalizāciju ir:

18.1. divu darbdienu laikā – 15,00 *euro*;

18.2.  divu stundu laikā – 30,00 *euro*.

19. Valsts nodevu valsts budžetā iemaksā pirms dokumenta iesniegšanas legalizācijai.

20. Valsts nodevu persona maksā, izmantojot normatīvajos aktos par Ārlietu ministrijas konsulārās atlīdzības cenrādi un kārtību, kādā tiek iekasēta konsulārā atlīdzība un valsts nodevas, noteiktos maksājumu pakalpojumu veidus.

21. Ja pieņemts lēmums par legalizācijas atteikumu vai legalizācijas termiņa pagarinājumu, valsts nodevu neatmaksā.

22. No valsts nodevas samaksas atbrīvo saskaņā ar Latvijas Republikai saistošajiem starptautiskajiem līgumiem, valsts interesēs vai humānu apsvērumu dēļ uz personas argumentēta iesnieguma pamata.Lēmumu par atbrīvošanu no valsts nodevas samaksas pieņem departamenta direktors vai viņa pilnvarota amatpersona.

**IV. Noslēguma jautājumi**

23. Atzīt par spēku zaudējušiem:

23.1. Ministru kabineta 2012. gada 20. marta noteikumus Nr. 186 "Publisku dokumentu legalizācijas noteikumi" (Latvijas Vēstnesis, 2012, 47. nr.; 2017, 21. nr.);

23.2. Ministru kabineta 2012. gada 20. marta noteikumus Nr. 187 "Noteikumi par valsts nodevu par publiska dokumenta legalizāciju" (Latvijas Vēstnesis, 2012, 47. nr.; 2013, 188. nr.; 2017, 21. nr.).

24. Noteikumi stājas spēkā 2019. gada 1. jūlijā.

Ministru prezidents A. K. Kariņš

Ārlietu ministra vietā –

finanšu ministrs J. Reirs